钦定古今图书集成/历象汇编/庶征典/第112卷 > 《丰年谣五首》王炎
## 钦定古今图书集成/历象汇编/庶征典/第112卷 > 《丰年谣五首》王炎

满箔春蚕得茧丝，家家机杼换新衣。五风十雨天时
好，又见西郊稻秫肥。

纵横南陌接东阡，妇饷夫耕望有年。前此丁黄饥欲
死，今年米贱不论钱。

洞丁猺户尽归耕，篁竹无人弄寸兵。要识二天恩德
广，黄云千里见秋成。

睡鸭陂塘水漫流，离离禾稼满平畴。共言官府催科
缓，饱饭浑家百不忧。

稻如马尾覆沟塍，桑柘阴中鸡犬鸣。收获登场便无
事，输租人不入州城。